     หิวยามค่ำคืนให้มาแถว ๆ นี้ มีร้านก๋วยเตี๋ยวและร้านข้าวเปิดติด ๆ กัน ร้านนี้ "ก๋วยเตี๋ยวหมูนายฮุย" ก็เป็นร้านที่เปิดตรงนี้มานานไม่น่าจะต่ำกว่า 5 ปีแล้ว แต่ผมก็ไม่ค่อยได้มีโอกาสได้มาลอง วันนี้ขอจัดสักหน่อยทั้งก๋วยเตี๋ยวและข้าวเลยแล้วกัน

     ร้านอยู่เส้นหลัง ม. ฝั่งทางโครงการ NU Plaza หรือถ้ามาจากคลองชลประทานก็ให้เลี้ยวเข้าซอยตรงป้อมตำรวจเลยครับ ร้านนี้จะอยู่ตรงโค้งพอดี แถวนี้มีหลายร้านติดกันครับ บรรยากาศร้านจะเป็นอาคารพาณิชย์ 1 คูหา มีทั้งนั่งทั้งด้านหน้าร้าน และด้านในร้านครับ น้ำดื่มมีบริการฟรี ส่วนเมนูก็มีก๋วยเตี๋ยวหลายอย่าง ไม่ว่าจะเป็นหมูกรอบ หมูแดง ไก่ ลูกชิ้น เนื้อเปือย ก๋วยเตี๋ยวต้มยำ นอกจากนั้นก็ยังไม่ข้าวด้วยครับ ร้านเปิดบริการทุกวันตั้งแต่เวลา 16.00 น. - 23.00 น. เบอร์โทรศัพท์ร้าน 089-5206288 , 089-5413530 เมนูที่ผมทานมีดังนี้ครับ

     ข้าวหมูแดงหมูกรอบ (35 บาท) -- ร้านนี้ทำหมูกรอบดี วันนี้ทำใหม่ ๆ กรอบเด้องทีเดียว ข้าวนุ่มอร่อย แต่หมูแดงยังทำได้ไม่สวย น้ำซุปออกเค็มซีอิ้ว น้ำจิ้มเปรี้ยวไปครับ ส่วนซอสราดเป็นแบบธรรมดา ออกหวาน ไม่โดดเด่นครับ

     เส้นเล็กต้มยำมะนาว (35 บาท) -- เครื่องเยอะนะครับ ทั้งหมูสับ หมูเด้ง และตับ รสชาติได้รสมะนาวดีอยู่ แซ่บแทบไม่ต้องปรุง โดยรวมแล้วถ้าเป็นก๋วยเตี๋ยวต้มยำที่นี่ทำใช้ได้ทีเดียวครับ

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,593)